
     Republika Hrvatska
  Općinski sud u Osijeku
                Osijek
                                                                                      Poslovni broj: Pp-1565/2025-7
   
U   I M E  R E P U B L I K E   H R V A T S K E

P R E S U D A

Općinski sud u Osijeku, po sutkinji Dunji Bertok, na temelju prijedloga više sudske savjetnice Ive Jakopović, uz sudjelovanje zapisničarke Ksenije Laslo, u prekršajnom postupku protiv I. okrivljenika UDRUGE ZA PROMICANJE GLAZBENE KULTURE MLADIH KOTURALJKE i II. okrivljenika Sandra Pataki, odgovorne osobe u pravnoj osobi, zbog prekršaja kažnjivog po čl.247.st.2.toč.1. i 5. Zakona o strancima (Narodne novine, broj: 133/20, 114/22 i 151/22) u povodu optužnog prijedloga Državnog inspektorata, Područnog ureda Osijek, klasa: UP/116-02/25-01/132, urbroj: 443-02-01-25-10 od 14. ožujka 2025., nakon provedene glavne i javne rasprave održane u prisutnosti predstavnika I. okrivljenika, ujedno i II. okrivljenika, odgovorne osobe u pravnoj osobi, a u odsutnosti uredno pozvanog tužitelja i odluke javno objavljene 10. travnja 2026.

p r e s u d i o   j e

I.	Na temelju čl.183. Prekršajnog zakona

I. okrivljena pravna osoba UDRUGA ZA PROMICANJE GLAZBENE KULTURE MLADIH KOTURALJKE, OIB: 44028019934, putem predstavnika pravne osobe Sandra Pataki, sa sjedištem u Osijeku, Čvrsnička ulica 106A, prekršajno nekažnjavana, račun otvoren pri Zagrebačkoj banci, podaci o IBAN-u trenutno nisu poznati predstavniku, ne vodi se drugi prekršajni postupak
 
II. okrivljenik odgovorna osoba u pravnoj osobi: Sandro Pataki, OIB: 97680577275, sin Željka i Snježane Pataki, rođene Arivuković, rođen 15. listopada 1994. u Osijeku, s prebivalištem u Josipovcu, Ulica kralja Krešimira 13, državljanin RH, SSS, po zanimanju kuhar, razveden, otac jednog djeteta, nezaposlen, bez primanja, bez imovine, neodlikovan, prekršajno kažnjavan, kazneno osuđivan, nije izdržavao kaznu zatvora, protiv kojeg se ne vodi drugi prekršajni niti kazneni postupak
k r i v i    s u
[bookmark: _Hlk223280927]	 što su kao poslodavac pravna osoba i odgovorna osoba u pravnoj osobi od 8. ožujka 2025. od 23,00 sata zaposlili ili koristili rad državljana Republike Srbije, državljana treće zemlje Rašita Kurtanovića (JMBG 130497810207, rođenog 13. travnja 1978., s prebivalištem u Beogradu, Palilula, Jovana Isailovića 3, putna isprava br. 014887054 izdana od MUP-a Republike Srbije, PU za grad Beograd) i Vladana Aksentijevića (JMBG 1208977710395, rođenog 12. kolovoza 1977., s  prebivalištem u Beogradu, Palilula, Postojinska 18, putna isprava br. 017860342, izdana od MUP-a Republike Srbije, PU za grad Beograd), koji su pružali usluge izvođača na području glazbeno scenske umjetnosti na koncertu u poslovnim prostorijama Alternativnog kluba EPIC u Osijeku, Vatroslava Lisinskog bb, a da za iste prije početka rada 8. ožujka 2025. nisu od nadležne policijske uprave, odnosno postaje ishodili dozvolu za boravak i rad, odnosno potvrdu o prijavi rada izvođača na području glazbeno scenske umjetnosti, odnosno bez izdane potvrde o prijavi rada ili dozvole za boravak i rad u Republici Hrvatskoj, 
	dakle, kao poslodavac i odgovorna osoba u pravnoj osobi zaposlili ili koristili rad državljana treće zemlje koji nemaju dozvolu za boravak i rad ili potvrdu o prijavi rada,
[bookmark: _Hlk223296802]čime su počinili prekršaj opisan u čl.88.st.1., a kažnjiv po čl.247.st.2.toč.1. i 5. Zakona o strancima,
pa im se temeljem istog Zakona, a primjenom odredbi iz čl.33. i čl.37.  Prekršajnog zakona za svakog državljanina treće zemlje, Rašita Kurtanovića i Vladana Aksentijevića
   u t v r đ u j e  
I. okrivljenoj pravnoj osobi UDRUGA ZA PROMICANJE GLAZBENE KULTURE MLADIH KOTURALJKE
novčana kazna u iznosu od 1.100,00 eura
(slovima: tisuću sto eura)

          II. okrivljeniku Sandru Pataki, odgovornoj osobi u pravnoj osobi 
          novčana kazna u iznosu od 300,00 eura
         (slovima: tristo eura)

II. 	Na temelju čl.39.st.1.toč.2. Prekršajnog zakona se 

i z r i č e

I. okrivljenoj pravnoj osobi UDRUGA ZA PROMICANJE GLAZBENE KULTURE MLADIH KOTURALJKE
ukupna novčana kazna u iznosu od 2.200,00 eura
(slovima: dvije tisuće dvjesto eura)

          II. okrivljeniku Sandru Pataki, odgovornoj osobi u pravnoj osobi 
         ukupna novčana kazna u iznosu od 600,00 eura
         (slovima: šesto eura)
III.	Na temelju čl.33.st.11. Prekršajnog zakona I. i II. okrivljenici su dužni novčanu kaznu platiti u roku od 2 (dva) mjeseca po pravomoćnosti presude. 
IV.	Na temelju čl.183.st.2. Prekršajnog zakona I. i II. okrivljenici se upozoravaju da ako u roku koji im je određen za plaćanje novčane kazne uplate dvije trećine izrečene novčane kazne, smatrat će se da je novčana kazna u cijelosti uplaćena.
V.	Na temelju čl.138.st.2.toč.3. uz primjenu čl.139.st.3. Prekršajnog zakona I. i II. okrivljenik dužni su ponaosob naknaditi paušalni trošak postupka u iznosu od 30,00 eura (slovima: trideset eura) u roku od 2 (dva) mjeseca po pravomoćnosti presude.

Obrazloženje
1.	Ovlašteni tužitelj podnio je optužni prijedlog protiv I. okrivljenika UDRUGE ZA PROMICANJE GLAZBENE KULTURE MLADIH KOTURALJKE i II. okrivljenika Sandra Pataki, odgovorne osobe u pravnoj osobi, pod gore navedenim brojem zbog prekršaja činjenično i pravno opisanog u izreci ove presude te je sud proveo redovan postupak.
2.	II. okrivljenik Sandro Pataki, odgovorna osoba u pravnoj osobi, ujedno i predstavnik I. okrivljene pravne osobe UDRUGE ZA PROMICANJE GLAZBENE KULTURE MLADIH KOTURALJKE je očitujući se o optužbi izjavio da se I. okrivljena pravna osoba i II. okrivljenik smatraju krivima za prekršaj. 
3.	II. okrivljenik, ujedno i predstavnik I. okrivljenika je na ročištu održanom 9. travnja 2026. istaknuo da priznaju počinjenje prekršaja i krivnju za isti. Naveo je kako Udruga Koturaljke nije imala ishođenu dozvolu za boravak i rad, odnosno potvrdu o prijavi rada prije samog početka rada za državljanina treće zemlje, Rašita Kurtanovića, a koji je pružao usluge izvođača na koncertu u klubu Epic u Osijeku. Nadalje, istaknuo je da mu nije bilo poznato da su trebali prethodno pribavljati dozvole s obzirom da oni nisu bili plaćeni za taj događaj prema ugovoru, tako da se prekršaj dogodio iz neznanja te mu je sada ta činjenica poznata i u slučaju koncerta uredno prijavljuju izvođače, a u pogledu sankcija nije imao ništa za istaknuti sudu.
4.	Tijekom dokaznog postupka sud je pročitao ispis iz Registra udruga za I. okrivljenika Udrugu za promicanje glazbene kulture mladih koturaljke od 3. veljače 2026., obavijest počiniteljima prekršaja (list spisa 4 i 5), zapisnik Državnog inspektorata, Područnog ureda Osijek  od 14. ožujka 2025. (list spisa 14 do 16), potvrde iz prekršajne evidencije Ministarstva pravosuđa, uprave i digitalne transformacije za I. i II. okrivljenika od 3. veljače 2026. (list spisa 17-20) i ugovor o besplatnom honoraru između udruge Koturaljke i Rašita Kurtanovića 
5. 	Analizirajući obranu II. okrivljenika, ujedno i predstavnika I. okrivljenika koji priznaje počinjenje prekršaja i krivnju za isti, sud je nedvojbeno utvrdio da su I. okrivljena pravna osoba UDRUGA ZA PROMICANJE GLAZBENE KULTURE MLADIH KOTURALJKE i II. okrivljenik Sandro Pataki, odgovorna osoba u pravnoj osobi počinili prekršaj koji im se stavlja na teret, odnosno da su kao poslodavac pravna osoba i odgovorna osoba u pravnoj osobi od 8. ožujka 2025. od 23,00 sata zaposlili ili koristili rad državljana Republike Srbije, državljana treće zemlje Rašita Kurtanovića (JMBG 130497810207, rođenog 13. travnja 1978., s prebivalištem u Beogradu, Palilula, Jovana Isailovića 3, putna isprava br. 014887054 izdana od MUP-a Republike Srbije, PU za grad Beograd) i Vladana Aksentijevića (JMBG 1208977710395, rođenog 12. kolovoza 1977., s  prebivalištem u Beogradu, Palilula, Postojinska 18, putna isprava br. 017860342, izdana od MUP-a Republike Srbije, PU za grad Beograd), koji su pružali usluge izvođača na području glazbeno scenske umjetnosti na koncertu u poslovnim prostorijama Alternativnog kluba EPIC u Osijeku, Vatroslava Lisinskog bb, a da za iste prije početka rada 8. ožujka 2025. nisu od nadležne policijske uprave, odnosno postaje ishodili dozvolu za boravak i rad, odnosno potvrdu o prijavi rada izvođača na području glazbeno scenske umjetnosti, odnosno bez izdane potvrde o prijavi rada ili dozvole za boravak i rad u Republici Hrvatskoj.
6.	I. okrivljenika pravnu osobu i II. okrivljenika, odgovornu osobu u pravnoj osobi valjalo je proglasiti krivima za prekršaj te im je sud najprije utvrdio ublažene pojedinačne novčane kazne sukladno čl.33. i čl.37. Prekršajnog zakona za svakog državljanina treće zemlje, a potom izrekao ukupnu novčanu kaznu sukladno čl. 39.st.1.toč.2. Prekršajnog zakona nalazeći da će se istima postići svrha specijalne i generalne prevencije prekršaja. Stoga, ovaj sud smatra kako će se upravo izrečenim ukupnim novčanim kaznama kao u izreci ove presude u dovoljnoj mjeri utjecati na počinitelje uzimajući u obzir činjenicu da je II. okrivljenik nezaposlena osoba bez stalnih mjesečnih primanja te da je I. okrivljena pravna osoba u aktivnom statusu i redovito obavlja svoje djelatnosti prema Izvatku iz registra udruga. Kao olakotne okolnosti za I. okrivljenu pravnu osobu sud je cijenio priznanje počinjenja prekršaja i krivnje za isti i prekršajnu nekažnjavanost, dok nije utvrdio postojanje otegotnih okolnosti koje bi zahtijevale strože kažnjavanje. Kao olakotnu okolnost za II. okrivljenika, odgovornu osobu u pravnoj osobi sud je cijenio priznanje počinjenja prekršaja i krivnje za isti, dok je kao otegotnu okolnost cijenio njegovu prekršajnu kažnjavanost.
7.	I. i II. okrivljenike se upozorava da ako u roku koji im je određen za plaćanje novčane kazne uplate dvije trećine izrečene novčane kazne, smatrat će se da je novčana kazna u cijelosti uplaćena.
8.	Sud je primijenio odredbe Zakona o strancima (Narodne novine, broj: 133/20, 114/22 i 151/22) s obzirom na vrijeme počinjenja prekršaja, a kako je u međuvremenu 15. ožujka 2025. stupio na snagu Zakon o izmjenama i dopunama Zakona o strancima (Narodne novine, broj: 40/25), međutim isti zakon u svom čl. 94. propisuje da će se postupci započeti do stupanja na snagu toga zakona dovršiti prema odredbama Zakona o strancima (Narodne novine, broj: 133/20, 114/22 i 151/22). Budući da je postupak u ovoj pravnoj stvari započeo 8. ožujka 2025., dakle, prije stupanja na snagu Zakona o izmjenama i dopunama Zakona o strancima (Narodne novine, broj: 40/25), to se u konkretnom slučaju primjenjuje stari Zakon o strancima, odnosno onaj koji je bio na snazi u vrijeme počinjenja prekršaja te je ocijenjeno kako novi zakon prema načelu konkretnosti niti ne bi bio blaži za okrivljenike.
9.	Visinu troškova prekršajnog postupka sud je odmjerio razmjerno duljini trajanja postupka i njegovoj složenosti te je I. i II. okrivljenike ponaosob obvezao na plaćanje paušalnog troška postupka u iznosu unutar propisanih granica sukladno Rješenju o određivanju paušalnog iznosa za troškove prekršajnog postupka (Narodne novine, broj:18/23), s obzirom na to da je održano jedno ročište, stoga je odlučeno kao pod točkom V. izreke ove presude.
U Osijeku 10. travnja 2026.

     Zapisničarka							 Sutkinja     
     Ksenija Laslo                                                                    Dunja Bertok 
                            
UPUTA O PRAVNOM LIJEKU: 
Protiv ove presude stranke imaju pravo žalbe u roku 8 dana po primitku iste. Žalba se može podnijeti samo zbog odluke o prekršajnopravnoj sankciji i drugih mjera putem ovog suda, u dovoljnom broju primjeraka, a o žalbi odlučuje Visoki prekršajni sud Republike Hrvatske, kao sud drugog stupnja. 


DOSTAVITI:
1. I. okrivljenoj pravnoj osobi 
2. II. okrivljeniku
3. Tužitelju
4. Arhiv.         

